wickkiey/tamil-wikipedia-chunked huggingface dataset:
# ஃபத்தா

**ஃபத்தா** (*Fatah* அல்லது *Fateh*, **) என்பது பாலத்தீனத்தின் ஒரு முக்கிய அரசியல் கட்சியாகும். இது பல-கட்சிகளைக் கொண்ட பாலத்தீன விடுதலை இயக்கக் கூட்டமைப்பின் மிகப் பெரும் பிரிவாகும்.  
ஃபத்தா அமைப்பு ஆரம்ப காலங்களில் பொதுவாக புரட்சி அமைப்புகளுடன் நெருங்கிய தொடர்பில் இருந்து வந்துள்ளதுடன் பல போராளிக் குழுக்களைக் கொண்டிருந்தது.  
2006 ஆம் ஆண்டில் இடம்பெற்ற நாடாளுமன்றத் தேர்தலில் ஃபத்தா கட்சி நாடாளுமன்றத்தில் ஹமாஸ் கட்சியிடம் பெரும்பான்மையை இழந்தது. அனைத்து அமைச்சரவைப் பொறுப்புகளில் இருந்தும் விலகிய ஃபத்தா முக்கிய எதிர்க்கட்சியாகப் பின்னர் செயல்படவில்லை. ஹமாஸ் இயக்கத்தின் வெற்றி இரு பெரும் பாலத்தீனக் கட்சிகளில் பிளவுகளை ஏற்படுத்தியது. எனினும் மேற்குக் கரையின் நிருவாகத்தை ஃபத்தா தமது கட்டுப்பாட்டில் வைத்துள்ளது.  
2014 ஏப்ரல் 23 அன்று இரண்டு கட்சிகளும் காசாவில் நடத்திய பேச்சுவார்த்தைகளை அடுத்து, இரு போட்டிக் குழுக்களும் நல்லிணக்க உடன்படிக்கை ஒன்றை அறிவித்தன. இந்த உடன்படிக்கையின்படி, 5 வாரங்களுக்குள் ஒரு ஒருமைப்பாட்டு அரசாங்கம் அமைக்கப்படும் என்றும் அதன் பின்னர் 6 மாதங்களில் பொதுத்தேர்தலும், அரசுத்தலைவர் தேர்தலும் நடைபெறும் எனவும் அறிவிக்கப்பட்டது.
# அசிரிய மக்கள்

**அசிரியர்கள்** (*Assyrians*) எனப்படுவோர் தற்போதைய ஈராக், ஈரான், துருக்கி, மற்றும் சிரியா ஆகிய நாடுகளைத் தாய்நாடாகக் கொண்ட ஒரு இனக்குழு ஆகும். கடந்த 20ம் நூற்றாண்டில் இவர்களில் பலர் காக்கேசியா, வட அமெரிக்கா, மற்றும் மேற்கு ஐரோப்பா ஆகிய பகுதிகளுக்கு குடி பெயர்ந்தனர்.  
பல்லாயிரக்கணக்கான அசிரியர்கள் ஈராக்கிய அகதிகளாக ஐரோப்பா, முன்னாள் சோவியத் நாடுகள், அமெரிக்கா, ஆஸ்திரேலியா, சிரியா, ஜோர்தான் ஆகிய நாடுகளில் வாழ்ந்து வருகின்றனர். முதலாம் உலகப் போர் காலத்திலும், ஒட்டோமான் பேரரசு உடைந்த காலத்திலும் இவர்கள் தங்கள் நாடுகளை விட்டுத் தப்பி ஓடினர். இதனை விட ஈரானில் இஸ்லாமியப் புரட்சி, ஈராக்கில் ஆகஸ்ட் 7, 1933 இல் இடம்பெற்ற படுகொலைகள், ஈராக்கில் 1914-1920 காலப்பகுதியில் இடம்பெற்ற படுகொலைகள் போன்ற நிகழ்வுகளும் அசிரியர்களின் இடப்பெயர்வுக்குக் காரணங்களாக அமைந்தன.  
மிக அண்மையில் 2003 இல் ஆரம்பித்த ஈராக்கியப் போரை அடுத்து கிட்டத்தட்ட ஒரு மில்லியன் ஈராக்கியர்கள் நாட்டை விட்டு வெளியேறினர். இவர்களில் 40 விழுக்காட்டினர் அசிரியர்கள் ஆவர்.
# அசிரிய மக்கள்

## இசுலாமிய நாடுகளில் அசிரிய மக்கள் கொல்லப்படுதல்

- முதல் உலகப் போரின் போது 1915 - 1918 ஆண்டுகளில் 7,50,000 அசிரிய மக்கள் துருக்கியின் உதுமானியப் பேரரசால் கொல்லப்பட்டனர்.
- சிரியா உள்நாட்டுப் போரில் 2012 முதல் 2017 முடிய அசிரிய மக்களை இசுலாமிய அரசு பயங்கரவாதிகள் மற்றும் பிற இசுலாமிய பயங்கரவாத அமைப்புகள் தாக்கிக் கொன்றதாலும், அசிரியர்களின் வழிபாட்டுத் தலங்கள் அழிக்கப்பட்டதாலும், அசிரிய மக்கள் சிரியாவை விட்டு அகதிகளாக வெளியேறினர்.
# அசிரிய மக்கள்

## இதனையும் காண்க

- பண்டைய அசிரியா
- பழைய அசிரியப் பேரரசு
- மத்திய அசிரியப் பேரரசு
- புது அசிரியப் பேரரசு
# பொகவந்தலாவை

**பொகவந்தலாவை** (*Bogawantalawa*) இலங்கையின் மத்திய மாகாணத்தின் நுவரெலியா தேர்தல் மாவட்டத்தில் அமைந்துள்ள ஒரு நகரமாகும். இது அட்டன், பலாங்கொடை நகரங்களுடன் பெருந்தெருக்கள் மூலம் இணைக்கப்பட்டுள்ளது. இதன் அரசியல் நிர்வாகம் நோர்வூட் வட்டார அவையால் மேற்கொள்ளப்படுகிறது. இது இந்தியத் தமிழர்கள் பெரும்பான்மையாக உள்ள ஒரு நகரமாகும். நகரம் அமைந்துள்ள பொகவந்தலாவை பள்ளத்தாக்கு தேயிலைக்கு பெயர்பெற்ற பகுதியாகும். இங்கு வாழும் பெரும்பான்மையான மக்கள் தேயிலைத் துறை சார்ந்த தொழில்களில் ஈடுபட்டு வருகின்றனர்.
# பொகவந்தலாவை

## வசதிகள்

### அடைவு

பொகவந்தலாவை நகரம் இலங்கை இரயில் வலையமைப்பால் இணைக்கப்பட்ட நகரமன்று. போக்குவரத்து பெருந்தெரு மூலமாகவே நடைபெறுகின்றது. பொகவந்தலாவை நகரை அட்டனிலிருந்து நோர்வுட் வழியாகவும், பலாங்கொடையிலிருந்து பின்னவளை வழியாகவும் பேருந்து அல்லது தனியார் ஊர்திகள் மூலமாக அடையலாம்.
# பொகவந்தலாவை

## வசதிகள்

### மருத்துவ வசதி

இங்கு இலங்கை அரசின் மாவட்ட வைத்தியசாலை அமைந்துள்ளது. தோட்டங்களுக்கான தனிப்பட்ட வைத்திய சாலைகளும் காணப்படுகின்றன.
# பொகவந்தலாவை

## வசதிகள்

### கல்வி

இங்கு ஒரு சிங்கள மொழி அரச பாடசாலையும் 2 தமிழ் மொழி மூல அரச பாடசாலைகளும் அமைந்துள்ளன. இங்கு உயர்தரம் வரையான வகுப்புகள் நடைபெறுகின்றன. அவையாவன:  
- சென் மேரிஸ் மத்திய கல்லூரி
- ஹோலிறோசரி மகா வித்தியாலயம்
- தர்மகீர்த்தி சிங்கள வித்தியாலயம்
# பொகவந்தலாவை

## மக்கள்

பொகவந்தலாவை நகரைச் சூழ 44 தோட்டப்பிரிவுகள் உள்ளன. அத்துடன் இந்த நகரைச் சூழவுள்ள தோட்டப்பகுதிகளில் 22 தமிழ் பாடசாலைகள் உள்ளன. பெரும்பாலான தொழிலாளர்கள் தேயிலைத் தொழிற்துறையில் ஆர்வம் காட்டுகினறனர். கால் நடை வளர்ப்பு, விவசாயம் என்பன இங்கு வாழும் மக்களின் சுயத் தொழிலாகும். பொகவந்தலாவைப் பிரதேசத்தில் இரத்தினக்கற் படிமங்கள் அதிகமாகவுள்ளதால் ஒரு காலத்தில் அரசாங்கத்தின் அனுமதியுடன் மாணிக்கக் கற் அகழ்வு நடவடிக்கைகளும் இடம் பெற்றன. எனினும் இந்தத் தொழிலால் பிரதேசத்தின் சுற்றுச்சூழல், சமூக கலாசாரத்துக்கு இடையூறு ஏற்பட்டதால் மாணிக்கக்கல் அகழ்வு நடவடிக்கைகள் இடைநிறுத்தி வைக்கப்பட்டுள்ளன.  
பொகவந்தலாவை எல்டொப்பஸ் தோட்டத்தில் தொழிலாளர் தேசிய சங்கத்தின் ஸ்தாபக தலைவர் வி. கே. வெள்ளையன் பிறந்தார். 1956 ஆம் இடம் பெற்ற ஸ்ரீ எழுத்துப் போராட்டத்தில் கொட்டியாக்கலை தோட்டத்தைச் சேர்ந்த ஐயாவு மற்றும் பிரான்சு ஆகிய இருவர் உயிரிழந்துள்ளனர். இவர்களின் கல்லறை கொட்டியாக்கலைத் தோட்டத்தில் உள்ளது. அரசியல்வாதிகள், எழுத்தாளர்கள் பொகவந்தலாவை பிரதேசத்தில் உருவாகியுள்ளார்கள். குறிப்பாக முன்னாள் நாடாளுமன்ற உறுப்பினர் கணபதி கனகராஜ், ஊடகவியலாளர்களான சோ. ஸ்ரீதரன், சக்திவேல் ஸ்ரீதர், மாரி மகேந்திரன் போன்றோர் பொகவந்தலாவைப் பிரதேசத்தைச் சேர்ந்தவர்கள். இலங்கை பொப்பிசைப்பாடகர் ஏ. ஈ. மனோகரனின் பிறப்பிடமும் பொகவந்தலாவையே.  
- புவியியல் அமைவு பற்றிய தகவல்கள்
# ஆர்கண்ட் விளக்கு

எனபவரால் வரையப்பட்ட அவரது சகோதரர் ஜேம்ஸ் பீலேயின் உருவப்படத்தில் ஆர்கண்ட் விளக்கு வரையப்பட்டுள்ளது.]]
**ஆர்கண்ட் விளக்கு** (*Argand lamp*) 1780 ஆம் ஆண்டளவில் அய்மே ஆர்கண்ட் என்பவரால் கண்டுபிடிக்கப்பட்டு உரிமம் பெறப்பட்டது. இது அக்காலத்தில் இருந்த எண்ணெய் விளக்குகளிலும் கூடுதலான ஒளியை வழங்கி வீடுகளில் கிடைக்கக்கூடிய ஒளியின் அளவை மேம்படுத்தியது. இது சுமார் 6 தொடக்கம் 10 மெழுகுதிரிகள் வழங்கக்கூடிய ஒளியை வழங்கக்கூடியது. இது ஒரு வட்டவடிவில் அமைந்த திரியைக் கொண்டது. இது ஒன்றினுள் இன்னொன்றாக அமைந்த இரண்டு உலோக உருளைகளுக்கு இடையில் பொருத்தப்பட்டிருந்தது. இதனால், திரியின் நடுப்பகுதி ஊடாகவும், வெளிப்புறத்திலும் வளி சென்று வரக்கூடியதாக இருந்தது. அக்காலத்து முறையில் தேய்த்துச் செய்யப்பட்ட கண்ணாடி உருளை ஒன்றினால் திரி பக்கங்களில் மூடப்பட்டிருந்தது. இது சுவாலையை உறுதியாக எரியும்படி செய்ததுடன், சுவாலையைச் சுற்றிய காற்றோட்டத்தையும் மேம்படுத்தியது. இவ் விளக்கில் திமிங்கில எண்ணெய் போன்ற நீர்ம எண்ணெய் பயன்படுத்தப்பட்டது. தனியான கொள்கலன் ஒன்றிலிருந்து இந்த எண்ணெய் திரிக்கு வழங்கப்பட்டது. இவ்விளக்கின் வடிவமைப்பு கூடுதலான ஒளியைக் கொடுத்தது ஒருபுறம் இருக்க, எண்ணெயும், திரியும் முழு எரிதலுக்கு உள்ளாவதால் அடிக்கடி திரியை வெட்டிச் சுத்தம் செய்யவேண்டிய தேவையும் இருக்கவில்லை.  
விரைவிலேயே இவ் விளக்கு, ஏனைய வகை விளக்குகளைப் பயன்பாட்டிலிருந்து நீக்கியது. பல்வேறு அழகிய வடிவங்களில் இவ் விளக்குகள் செய்யப்பட்டன. சிக்கல் கூடிய அமைப்பின் காரணமாக, இவை அக்காலத்தில் புழக்கத்தில் இருந்த எண்ணெய் விளக்குகளை விடக் கூடிய விலை கொண்டவையாக இருந்தன. இதனால் முதலில் பண வசதி கொண்டவர்களே இவற்றைப் பயன்படுத்தக் கூடியதாக இருந்தது. எனினும், விரைவிலேயே நடுத்தர வசதி கொண்டவர்களும், பின்னர் குறைந்த வசதி உள்ளவர்களும் கூட இவ்விளக்குகளைப் பயன்படுத்தும் நிலை வந்தது. 1850 ஆம் ஆண்டுகள் வரை இவ் விளக்கே எல்லோராலும் விரும்பப்பட்டது. 1850 ஆம் ஆண்டளவில், தட்டையான திரியும், நடுவில் பருத்த அமைப்பும் கொண்ட கண்ணாடி உருளைகளுடன் கூடிய மண்ணெய் விளக்குகள் அறிமுகமாயின. மண்ணெய், திமிங்கில எண்ணெயை விடக் குறிப்பிடத்தக்க அளவு மலிவாக இருந்தது. இதனால் புழக்கத்தில் இருந்த ஆர்கண்ட் விளக்குகள் கூட மண்ணெயைப் பயன்படுத்தும் வகையில் மாற்றி அமைக்கப்பட்டன.
# கடவுச் சீட்டு

வெளிநாடுகளுக்குச் செல்லும் ஒருவரின் அடையாளத்தையும், நாட்டையும் சான்றளித்து ஒரு நாட்டு அரசு வழங்கும் ஆவணம் **கடவுச்சீட்டு** ) (Passport) எனப்படும். கடவுச்சீட்டில், அதை வைத்திருப்பவர் பெயர், பால், பிறந்த தேதி, பிறந்த ஊர், தாய்-தந்தை பெயர், கணவன் அல்லது மனைவி பெயர், கடவுச்சீட்டு எண், வழங்கப்பட்ட நாள், வழங்கிய அலுவலகத்தின் இடம் ஆகிய தகவல்கள் இருக்கும். பெரும்பாலும், ஒருவரின் நாடும் குடியுரிமை பெற்ற நாடும் ஒன்றாக இருக்கும்.  
கடவுச்சீட்டு இல்லாது வெளிநாடுகளுக்கு பயணிக்க விசா பெற இயலாது.
# பிறப்புச் சான்றிதழ்

**பிறப்புச் சான்றிதழ்** (Birth certificate), ஒரு குழந்தையின் பிறப்பைப் பதிவு செய்யும் முக்கிய ஆவணம் ஆகும். இச்சான்றிதழில் பின்வரும் விவரங்கள் இருக்கக்கூடும்:  
- இயற்பெயர்
- பிறந்த தேதி, நேரம்
- குழந்தையின் பாலினம்
- பிறந்த இடம்
- பெற்றோர் பெயர்கள்
- பெற்றோரின் வேலை.
- பிறப்பு எடை, உயரம்.
- பிறப்பைத் தெரியப்படுத்துபவரின் பெயர்.
- பதிவு செய்த தேதி
- பிறப்புப் பதிவு எண் அல்லது கோப்பு எண்
# பிறப்புச் சான்றிதழ்

## இந்தியா

பிறப்பினைப் பதிவு செய்வதில் இந்தியா பின்தங்கியுள்ளது.  
அதிகாரப்பூர்வ பயன்பாட்டிற்காக பிறப்புச் சான்றிதழ் தவிர பள்ளிச் சான்றிதழ்களும் பிறந்த தேதியினை சரிபார்க்கும் ஆவணமாக ஏற்றுக்கொள்ளப்படுகிறது.கடவுச் சீட்டு மூலம் பிறப்புச் சான்றிதழ் வழங்கும் வசதிகள் உள்ளன.  
பிறப்பு மற்றும் இறப்பு சட்டம் 1969இன் படி பிறப்பினை பதிவு செய்வது என்பது கட்டாயம் ஆகும். பிறப்புச் சான்றிதழ் இந்திய அரசினால் வழங்கப்படுகிறது. மாநிலங்கள் மற்றும் நகராட்சிகளுக்கேற்றவாறு இவை மாறுபடலாம்.
# பிறப்புச் சான்றிதழ்

## இதனையும் காண்க

- இந்தியாவின் அடையாள ஆவணங்கள்
# அய்மே ஆர்கண்ட்

**அய்மே ஆர்கண்ட்** (*Aimé Argand*, ஜூலை 5, 1750 - அக்டோபர் 14, 1803) சுவிட்சர்லாந்து நாட்டைச் சேர்ந்த ஒரு இயற்பியலாளரும், வேதியியலாளரும் ஆவார். இவர் எண்ணெய் விளக்கின் வடிவமைப்பைப் பெருமளவு மேம்படுத்தினார். இவர் புதிதாக வடிவமைத்த எண்ணெய் விளக்கு இவரது பெயரைத் தழுவி ஆர்கண்ட் விளக்கு என அழைக்கப்பட்டது.  
இவரது முழுப்பெயர், பிரான்சுவா பியேர் அமி ஆர்கண்ட். இவர் சுவிட்சர்லாந்தில் உள்ள ஜெனீவாவில் 10 பிள்ளைகளுள் ஒன்பதாவதாகப் பிறந்தார். இவரது தந்தையார் ஒரு கைக் கடிகாரம் செய்பவர். *அய்மே ஆர்கண்ட்* ஒரு மதகுரு ஆகவேண்டும் என அவரது தந்தையார் விரும்பினார். ஆனால் இவருக்கு அறிவியல் மீதே அதிக ஆர்வம் இருந்தது. இதனால், புகழ் பெற்ற தாவரவியலாளரும், காலநிலையியலாளருமான ஹோராஸ்-பெனடிக்ட் டி சோசுரே என்பவரிடம் மாணவராகச் சேர்ந்தார். இவர் தனது இருபதுகளின் பிற்பகுதியில் பாரிசில் இருந்தபோது காலநிலையியல் தொடர்பான பல கட்டுரைகளை வெளியிட்டுள்ளார். பின்னர் இவர் வேதியியல் ஆசிரியராகப் பணியேற்றுக் கொண்டார். வைனிலிருந்து பிராந்தி தயாரிக்கும் முறையை மேம்படுத்திய இவர் தனது சகோதரருடன் இணைந்து வடிசாலை ஒன்றை அமைத்தார்.
# சித்தி ஊல்ட் ஷேக் அப்தல்லாகி

**சித்தி முகமது ஊல்ட் ஷேக் அப்தல்லாகி ** (*Sidi Mohamed Ould Cheikh Abdallahi*, அரபு: سيدى محمد ولد الشيخ عبد الله, பிறப்பு: 1938 என்பவர் மவுரித்தேனியாவின் அரசியல்வாதியும் மார்ச் 2007 இல் இடம்பெற்ற அதிபர் தேர்தலில் வெற்றி பெற்று ஏப்ரல் 19, 2007 முதல் மவுரித்தேனியாவின் அதிபராக இருந்தவர். ஆகஸ்ட் 6, 2008 இல் இடம்பெற்ற இராணுவப் புரட்சியில் இவர் பதவியில் இருந்து அகற்றப்பட்டார்.
# 1998 கோயம்புத்தூர் குண்டுவெடிப்புகள்

**1998 கோயம்புத்தூர் குண்டுவெடிப்புகள்** சனிக்கிழமை 1998, பெப்ரவரி 14-ஆம் நாள் தமிழ்நாடு, கோயம்புத்தூர் நகரில் இடம்பெற்றன. 35 ஆண்கள், 10 பெண்கள், ஒரு குழந்தை உட்பட மொத்தம் 46 பேர் இத்தொடர் குண்டுவெடிப்புகளில் கொல்லப்பட்டனர். மேலும் 2,000 பேர் காயமடைந்தனர். 11 வெவ்வேறு இடங்களில் 12 கி.மீ. சுற்றுவட்டத்தில் மொத்தம் 13 குண்டுகள் வெடிக்கப்பட்டன. 4 குண்டுகள் ஆர். எஸ். புரம் என்ற இடத்திலும், இரண்டு பேருந்து நிலையத்திற்கு அருகிலும், ஒன்று கோயம்புத்தூர் மருத்துவக் கல்லூரி மருத்துவமனைக்கு அருகிலும், மற்றொன்று "உக்கடம்" பகுதியிலும் வெடித்தன. பாஜக தலைவர் எல். கே. அத்வானி உரையாற்றவிருந்த இடத்துக்கு 100 மீ. தூரத்திலேயே முதலாவது குண்டு வெடித்தது. இக்குண்டுவெடிப்புகளுக்கு அல் உம்மா என்ற தீவிரவாத அமைப்பு காரணமெனக் குற்றம் சாட்டப்பட்டது.  
இவ்வழக்கு தொடர்புடைய என்.பி. நூக் எனும் மன்கவு ரசீத் என்பவர் 20 ஆண்டுகளாக வெளிநாடுகளில் பதுங்கியிருந்தார். இவர் தமிழ்நாடு சிறப்புப் புலனாய்வுப் பிரிவினரால் 11 செப்டம்பர் 2018 அன்று கோழிக்கோட்டில் வைத்து கைது செய்யப்பட்டார்.
# 1998 கோயம்புத்தூர் குண்டுவெடிப்புகள்

## பின்விளைவு

பிப்ரவரி 15 அன்று காவல்துறையினர் மேற்கொண்ட அதிரடி சோதனையில் சந்தேகத்திற்குரிய அல்-உம்மாவைச் சேர்ந்த 6 இளைஞர்கள் திருமால் தெருவில் சுட்டுக்கொல்லப்பட்டார்கள், பிப்ரவரி 17 அன்று அல்-அமீன் காலனியில் கவனிப்பார் இன்றி இருந்த குண்டு வெடித்ததில் விளையாடிக்கொண்டிருந்த 4 இஸ்லாமிய சிறுவர்கள் இறந்தார்கள். இக்குண்டுத் தாக்குதல்களை அடுத்து சில நாட்களில் இசுலாமியத் தீவிரவாத அமைப்பான அல் உம்மா தமிழ்நாட்டில் தடை செய்யப்பட்ட அமைப்பாக அறிவிக்கப்பட்டது.
# 1998 கோயம்புத்தூர் குண்டுவெடிப்புகள்

## குற்றச்சாட்டு

இக்குண்டுத்தாக்குதல்களின் சூத்திரதாரி எனக்கருதப்படும் எஸ். ஏ. பாஷா உட்பட 35 பேர் குற்றவாளிகளாக இனங்காணப்பட்டனர் 24 அக்டோபர் 2007 அன்று தீர்ப்பு வெளியானது. தொடர்குண்டு வெடிப்பு வழக்கில் குற்றம்சாட்டப்பட்ட 35 நபர்களில் 21 பேரை நீதிமன்றம் வழக்கிலிருந்து விடுவித்தது மற்றும் அல் உம்மாவைச் சேர்ந்த எஸ் ஏ. பாஷா, முகமது அன்சாரி உள்ளிட்ட 13 நபர்களுக்கு நீதிமன்றம் ஆயுள் தண்டனை வழங்கியது.  
17 நவம்பர் 2009 அன்று, அண்ணா பிறந்தநாளை முன்னிட்டு, கோவை தொடர்குண்டு வெடிப்பு வழக்கில் சிறைவாசத்தில் இருந்த அல் உம்மாவின் பக்ருத்தீன் உள்ளிட்ட 9 சிறைக்கைதிகளை தமிழ்நாடு அரசு விடுவித்தது..
# மார்க்கம் சாலை

**மார்க்கம் சாலை** டொராண்டோவில் தெற்கு-வடக்காகச் செல்லும் ஒரு சாலை. இச்சாலை ஒண்டாரியோ ஏரியில் இருந்து தொடங்கி ஸ்டீல்ஸ் அவென்யூ வரை செல்கிறது. டி.டி.சி போக்குவரத்து நிறுவனத்தின் தடம் 102 இச்சாலையில் போக்குவரத்திற்கு உதவுகிறது.
# மார்க்கம் சாலை

## இச்சாலையில் அமைந்துள்ள குறிப்பிடத்தக்க இடங்கள்

- சென்ட்டென்னியல் கல்லூரி
- கனடிய பசிபிக் இரயில்வேயின் யார்டு (தொடர்வண்டி நிறுத்துமிடம்)
# அண்ணா சாலை

நிலப்படம்|]]  
**அண்ணா சாலை** சென்னையில் ஒரு முக்கிய சாலை ஆகும். புனித ஜார்ஜ் கோட்டையும் கிண்டியையும் இணைக்கும். 15 கி.மீ. நீள அண்ணா சாலை முந்தைய காலத்தில் **மவுண்ட் ரோட்** (Mount Road) என்று அழைக்கப்பட்டது. இச்சாலையில் பல அரசு கட்டிடங்களும் வணிக நிறுவனக் கட்டிடங்களும் அமைந்துள்ளன. நுங்கம்பாக்கத்தில் சென்னையில் முதலாக கட்டப்பட்ட மேம்பாலம், அண்ணா மேம்பாலம் மேல் அண்ணா சாலை போகும். கா. ந. அண்ணாதுரையுடைய நினைவில் இச்சாலை பெயர்வைக்கப்பட்டது.  
அண்ணா சாலை கிட்டத்தட்ட 400 ஆண்டுகள் பழமையானது ஆகும். மேலும் இது, பிரித்தானிய கிழக்கு இந்திய நிறுவனத்தின் ஐரோப்பிய பணியாளர்கள் செயின்ட் ஜார்ஜ் தொழிற்சாலையில் இருந்து இறைதூதர் செயின்ட் தாமஸ் வீற்றிருக்கும் புனித நகரான செயின்ட் தாமஸ் மவுண்டுக்கு பயணம்செய்வதற்காக தோற்றுவித்த ஒரு வண்டிப்பாதையாகும். இச்சாலையின் தற்போதைய வடிவமானது, முன்னாள் சென்னை கவர்னர் சார்லஸ் மகார்த்னே பணியாற்றியக் காலத்தில் உருவானது. சென்னையில் உள்ள பெரும்பாலான வர்த்தக மற்றும் நிறுவன அலுவலகங்கள் அண்ணா சாலையில் தான் அமைந்துள்ளன.  
இதன் நெடுகிலும் நீட்டிக்க பல மேம்பாலத் திட்டங்கள் முன்மொழிந்து வருகின்றது. இருப்பினும், தற்போது அண்ணா சாலையின் இடை நெடுகிலும் அமைக்கவிருக்கும் சென்னை மெட்ரோ ரயில் திட்ட கட்டுமானப்பணி நடைபெறுவதால் பெரும்பாலும் அந்த திட்டங்கள் அனைத்தும் கைவிடப்பட்டதாக கூறப்படுகிறது.
# அண்ணா சாலை

## நீட்சி

அண்ணா சாலையானது சென்னை மத்திய தொடர்வண்டி நிலையத்தில் உள்ள சென்னை நகரின் பார்க்டவுன் பகுதியில் இருந்து தொடங்குகிறது.
# அண்ணா சாலை

## அண்ணா சாலையில் அமைந்துள்ள முக்கிய இடங்கள்

- செயின்ட் தாமஸ் மவுண்ட்
- கத்திப்பாரா குறுக்கு புல்லிலை சந்திப்பு
- ஹிந்துஸ்தான் டெலிபிரிண்டர்ஸ் லிமிடெட்
- அறிவுசார் சொத்துரிமை இந்திய தலைமையகம்
- கிண்டி தொடர்வண்டி மேம்பாலம்
- தமிழ்நாடு செய்தித்தாள் மற்றும் கட்டுரைகள் லிமிடெட் (TNPL)
- ஸ்பிக் கட்டிடம்
- தமிழ்நாடு மாசு கட்டுப்பாட்டு வாரியம்
- அசோக் லேலண்ட் டவர்ஸ்
- சின்ன மலை
- மறைமலை அடிகள் பாலம்
- பனகல் கட்டிடம்
- சைதாப்பேட்டை ஆசிரியர்கள் பயிற்சி நிலையம்
- காஸ்மோபாலிடன் கிளப் கோல்ஃப் இணைப்புகள்
- ஒய்.எம்.சி.எ
- கோயில் கோபுரங்கள்
- பசும்பொன் தேவர் சிலை
- அப்பலோ சிறப்பு மருத்துவமனை
- இந்தியன் எண்ணெய் கட்டிடம்
- வோல்டாசு
- அண்ணா அறிவாலையம் (திராவிட முன்னேற்ற கழகம் [திமுக] கட்சி தலைமையகம்)
- கலைஞர் செயற்கைக்கோள் தொலைக்காட்சி தலைமையகம்
# அண்ணா சாலை

## அண்ணா சாலையில் அமைந்துள்ள சிலைகள்

- நேரு சிலை (கத்திப்பாரா குறுக்கு சந்திப்பு)
- பசும்பொன் முத்துராமலிங்கத்தேவர் சிலை (நந்தனம்)
# மாநில நெடுஞ்சாலை 49 (தமிழ்நாடு)

**கிழக்குக் கடற்கரைச் சாலை** (ஆங்கிலம்:East Coast Road) அல்லது **மாநில நெடுஞ்சாலை 49** அல்லது **எஸ்.எச்-49** முதல்கட்டத்தில் இந்தியாவின் தமிழ்நாடு மாநிலத்தின் சென்னை மாநகரின் திருவான்மியூர் என்னும் இடத்தையும், விழுப்புரம் மாவட்டத்தின் கோட்டக்குப்பம் என்ற இடத்தையும் இணைக்கும் திருவான்மியூர் - மாமல்லபுரம் - புதுச்சேரி சாலை ஆகும். இதன் நீளம் 147.8 கிலோமீட்டர்கள் .  
கிழக்குக் கடற்கரைச் சாலை சென்னையையும் கடலூரையும் புதுச்சேரி வழியாக இணைக்கிறது. இச்சாலையில் விரைவு எல்லை ஒரு மணி நேரத்துக்கு 100 கி.மீ. ஆகும். இச்சாலையில் பல பொழுதுபோக்கு பூங்காகளும் சுற்றுலா ஈர்ப்புகளும் உள்ளன.  
இச்சாலை வங்காள விரிகுடா கடற்கரை ஓரமாக தமிழகத்தின் தலைநகரம் சென்னையையும் கன்னியாகுமரி முனையையும் இணைக்கத் திட்டமிடப்பட்டுள்ளது. தற்போது மாமல்லபுரம், கல்பாக்கம், மரக்காணம் புதுச்சேரி, கடலூர், சிதம்பரம், சீர்காழி, மயிலாடுதுறை, தரங்கம்பாடி, காரைக்கால், திருவாரூர், நாகப்பட்டிணம், வேளாங்கண்ணி, திருத்துறைப்பூண்டி, வேதாரண்யம், அதிராம்பட்டினம், மணமேல்குடி, தொண்டி மற்றும் ராமநாதபுரம் வழியாக தூத்துக்குடி வரை நெடுஞ்சாலைத் திட்டப்பணிகள் முடிவடையும் நிலையில் உள்ளன. சென்னையிலிருந்து தூத்துக்குடிக்கு 690 கி.மீ தொலைவிற்கு இச்சாலை அமைக்கப்பட்டுள்ளது.
# ராஜீவ் காந்தி சாலை

**ராஜீவ்காந்தி சாலை** சென்னையில் தெற்கு பகுதிகளில் ஒரு முக்கிய சாலை ஆகும். முந்தைய காலத்தில் **பழைய மகாபலிபுரம் சாலை** அல்லது **ஐ.டி. கொரிடோர்** என்று அழைக்கப்பட்டது. மத்திய கைலாசக் கோயில் அருகில் தொடங்கி தெற்கில் மகாபலிபுரம் வரை போகும் இச்சாலையில் பல தகவல் தொழில்நுட்ப நிறுவனங்கள் உள்ளன.  
2003இல் இச்சாலையின் கட்டுமானம் தொடங்கின பொழுது மே 2006இல் கட்டுமானம் முடியும் என்று தெரிவித்துள்ளது, ஆனால் இன்று வரை சிறுசேரிக்குத் தெற்கில் கட்டுமானம் முடியவில்லை.
# எலியட்ஸ் கடற்கரை

**எலியட்ஸ் கடற்கரை** சென்னையின் பெசன்ட் நகர் பகுதியில் அமைந்த கடற்கரை ஆகும். மெரீனா கடற்கரையின் தெற்கில் அமைந்த இக்கடற்கரை அருகில் அஷ்டலட்சுமி கோயிலும் வேளாங்கன்னி தேவாலயமும் அமைந்துள்ளன. ஆங்கிலேயர் ஆட்சிக்காலத்தில் இக்கடற்கரை வெள்ளையர்கள் மட்டுமே வரக்கூடியதாக இருந்தது.முந்தைய சென்னை ஆளுனர் எட்வர்ட் எலியட்டின் பெயரால் வழங்கப்பட்ட இந்தக் கடற்கரை பரவலாக பெசன்ட் நகர் கடற்கரை என்றே அறியப்படுகிறது.  
சென்னையின் இளைய தலைமுறையினர் கூடும் இடமாக தற்போது இது உள்ளது. பல வகைப்பட்ட உணவகங்களும் மனமகிழ்மன்றங்களும் அவர்களுக்கான ஈர்ப்பை கூட்டுகின்றன. வார இறுதி நாட்களில் வண்டிகளை நிறுத்தக்கூட இடம் கிடைக்காத நிலை உள்ளது.
# எலியட்ஸ் கடற்கரை

## கார்ல் இசுமிட் நினைவுச் சின்னம்

இக்கடற்கரைக்கு ஓர் அடையாளமாக கார்ல் இசுமிட் நினைவுச் சின்னம் விளங்குகிறது. மூழ்கிக் கொண்டிருந்த ஓர் நீச்சல்காரரை காப்பாற்ற தன்னுயிர் தந்த ஓர் டச்சு மாலுமியின் நினைவாக இந்த நினைவுச்சின்னம் எழுப்பப்பட்டுள்ளது.
# பாண்டி பஜார்

**பாண்டி பஜார்** *(Pondy Bazaar)* (அதிகாரப்பூர்வமாக சௌந்தரபண்டியனார் அங்காடி) சென்னையின் தி. நகரில் ஒரு சந்தை ஆகும். இச்சந்தையில் பல கடைகளும், உணவகங்களும் உள்ளன. இச்சந்தை சென்னையில் ஒரு முக்கியமான வணிக இடம். பனகல் பூங்காவையும் அண்ணா சாலையையும் இணைக்கும் தியாகராய சாலை பாண்டி பஜார் வழியாக போகும்.  
நடைப்பாதை வியாபாரிகளின் ஆக்கிரமிப்பாக இருந்த தாழ்வாரங்கள், இன்று செப்பனிடப்பட்டுள்ளன. ஏனெனில் நடைப்பாதை வியாபாரிகள், அவர்களின் சங்க அமைப்பு மூலம் தங்களுக்கென்றே தனி வணிக வளாகத்தை கடந்த 2013ஆம் ஆண்டு நிறுவியுள்ளனர்.
# பாண்டி பஜார்

## சொற்பிறப்பு

ஊ..அ.சௌந்தரபாண்டியன் நாடார் எனப்படும் நீதிக்கட்சித் தலைவரின் பெயர் 'சௌந்தரபாண்டியானார் பஜார்' என இந்தச் சந்தைக்கு பெயரிடப்பட்டது, அவர்து சிலை சதுக்கத்தில் அமைந்துள்ளது. அந்த பகுதியில் உள்ள காவல் நிலையம் அதிகாரப்பூர்வமாக 'சௌந்தரபாண்டியானார் அங்காடி காவல் நிலையம்' என்று அழைக்கப்படுகிறது.
# பாண்டி பஜார்

## போக்குவரத்து

பாண்டி பஜாரின் முக்கிய சாலையாக விளங்கும் தியாகரயா சாலை, மெதுவாக நகரும் போக்குவரத்தால் பாதிக்கப்படுகிறது. போக்குவரத்தை எளிதாக்க, மாநகரப் போக்குவரத்துக் கழகம் (சென்னை) தி.நகர் பேருந்து நிலையத்திற்கு செல்லும் பேருந்துகளை பாண்டி பஜார் வழியாக சென்று கொண்டிருந்தை, இப்போது தானிகாச்சலம் சாலை-புர்கிட் சாலை பாதை வழியாக பயணம் டிசைதிருப்பி விட்டுள்ளனர். வழித்தட எண் 47 மற்றும் 11 போன்ற சில வழித்தடங்களுக்கு, பேருந்துகள் எப்போதாவது பாண்டி பஜார் வழியாகவும், எப்போதாவது திசைதிருப்பல் வழியாகவும் செல்கின்றன.  
தி.நகர் பஸ் முனையம் அல்லது அண்ணா சாலை (சைதாபேட்டை மற்றும் அதற்கு அப்பால்) செல்லும் தனியார் வாகனங்கள் பாண்டி பஜார் வழியைக் காட்டிலும், குறிப்பாக அவசர நேரத்தில், தணிகாச்சலம் சாலை பாதை அல்லது போக் சாலையைப் பயன்படுத்த கடுமையாக அறிவுறுத்தப்படுகின்றன.
# பாண்டி பஜார்

## போக்குவரத்து

### துணி காலணி கைபேசி பாகங்கள்

பாண்டி பஜாரில் இரண்டு அல்லது 3 கி.மீ வரம்புக்குள் அனைத்து விலை வரம்புகளிலும் பலவிதமான ஆடை, பாகங்கள் மற்றும் காலணி கடைகள் அமைந்துள்ளன . இது புகழ் பெற்ற பல நிறுவனங்களின் சில்லறை விற்பனைக்கான ஒரு முக்கிய இடமாகும்.  
சுதந்திரமான சில்லறை விற்பனையாளர்களுடன் இந்தியன் தெரேன், அர்ரோ உட்லேண்ட், பாட்டா, ஃபாஸ்ட்ராக், டைட்டன், மோச்சி குளோபஸ், ரேமண்ட் குரூப், ரீபோக், நைக், லீ, ரேங்லர், லெவி ஸ்ட்ராஸ் &amp;amp; கோ. ஹெல்த் & க்ளோ மற்றும் கலர் பிளஸ் போன்ற பெயர் பெற்ற கடைகள் உள்ளன. பிக் பஜார் மற்றும் ஸ்ரீ கிருஷ்ணா சேகரிப்புகள் போன்ற மலிவான விற்பனை நிலையங்கள். பிரபலமான ஆடை சுயாதீன சில்லறை விற்பனையாளர்களில் இன்ஸ்டோர், நாயுடு ஹால் மற்றும் மிலன்ஜோதி ஆகியவை அடங்கும். கைபேசி கடைகள் யுனிவர்செல் மற்றும் பூர்விகா ஆகியவையும் பாண்டி பஜாரில் உள்ளன.
# பாண்டி பஜார்

## போக்குவரத்து

### வணிக நிறுவனங்கள்

சரணவனா ஸ்டோர்ஸ் சென்னையின் மிகப்பெரிய வணிகக் கடைகளில் ஒன்றாகும். குண்டூசிகளிலிருந்து தங்கம் மற்றும் வைர நகைகள் வரை பொருட்கள் இங்கு கிடைக்கின்றன. பாண்டி பஜாரில் ரத்னா ஸ்டோர்ஸின் ஒரு பெரிய கிளை உள்ளது, அங்கு குடைகள் முதல் சமையல் பாத்திரங்கள் வரையிலான பொருட்கள் குறைந்த விலையில் கிடைக்கின்றன. கடையில் ஐந்து தளங்கள் உள்ளன. பொன்னி கடைகள் . ரத்னா ஃபேன் ஹவுஸ் , குளிர்சாதன பெட்டிகள் போன்றவற்றை விற்கும் இடமாகும். முன்னர் உள்ளாடையுடன் நிபுணத்துவம் பெற்ற நாயுடு ஹால் இப்போது அனைத்து வகையான ஆடைகளையும் வழங்குகிறது.
# பாண்டி பஜார்

## போக்குவரத்து

### சாலையோர விற்பனையாளர்கள்

பயன்படுத்தப்பட்ட புத்தகங்கள், வாளிகள், கயிறுகள், சோப்பு பெட்டிகள், வளையல்கள், பைகள் மற்றும் பிற பாகங்கள் போன்ற பல பொருட்கள் பாண்டி பஜாரில் சாலையோர விற்பனையாளர்களிடமிருந்து கிடைக்கின்றன. இந்த சாலையோர கடைகள் பாண்டி பஜாரின் முக்கிய ஈர்ப்பாக அமைகின்றன. சாலையோர கடைகளில் உள்ள பெரும்பாலான பொருட்களுக்கு நிலையான விலை இல்லை, எனவே வாடிக்கையாளர்கள் மற்றும் விற்பனையாளர்கள் பெரும்பாலும் பேரம் பேசுவதைக் காணலாம். வார இறுதி நாட்களில் கடைகள் அமைந்துள்ள இருபுறமும் நடைபாதைகள் கூட்டமாக இருக்கும். சாலையோர கடைகள் சென்னை ஆபரணங்களின் புதிய வரவுகளைக் கொண்டு வருகின்றன.
# பாண்டி பஜார்

## போக்குவரத்து

### உணவு விடுதிகள்

பாண்டி பஜார் மற்றும் அதைச் சுற்றியுள்ள பிரபலமான உணவகங்களில் சில சரவண பவன், பாலாஜி பவன், கீதா கஃபே, ஹாட் சிப்ஸ், அடையார் ஆனந்த பவன், ஹோட்டல் உட்லான்ட், அஞ்சப்பர் & பாம்பே அல்வா ஹவுஸ், (வெஜ். பஞ்சாபி உணவு) போன்றவை. பரந்த வகை மசாலாக்கள் மற்றும் அப்பலங்களை (பப்பட்கள்) சேமித்து வைக்கும் அம்பிகா அப்பலம் கிடங்கு பாண்டி பஜாரின் ஒரு தெருவில் அமைந்துள்ளது.
# பாண்டி பஜார்

## கோயில்கள்

வெங்கட்நாராய சாலை (தி.நகர்) அருகே அமைந்துள்ள திருமலை திருப்பதி தேவஸ்தனம், பாலாஜி பகவான் கோயில். துரைசாமி பாலம் அருகே அமைந்துள்ள மரியம்மனுக்கானமுப்பாத்தம்மன் கோயில் போன்ற ஆலயங்கள் அமைந்துள்ளன.
# நுங்கம்பாக்கம் டென்னிஸ் அரங்கம்

**நுங்கம்பாக்கம் டென்னிஸ் மைதானம்** அல்லது **எஸ்.டி.ஏ.டி. டென்னிஸ் மைதானம்** சென்னையின் நுங்கம்பாக்கம் பகுதியில் அமைந்த டென்னிஸ் அரங்கம் ஆகும். இந்த மைதானத்தில் ஒவ்வொரு ஜனவரியும் சென்னை ஓப்பன் போட்டி நடைபெறும். 1995இல் தமிழ்நாடு அரசால் கட்டப்பட்டது. ரபெல் நடால் போரிஸ் பெக்கர், பேஸ், மகேஷ் பூபதி, சோம்தேவ் தேவ்வர்மன் போன்ற நட்சத்திர ஆட்டக்காரர்கள் இந்த மைதானத்தில் விளையாடி வெற்றி பெற்றுள்ளனர். ரொனிக், கார்லோஸ் மோயா, மார்டின் சிளிச், ஸ்ரிச்சபன், ரைனேர் ஷட்ட்லேர், பேட்ரிக் ரப்ட்டர், போன்ற நட்சத்திர வீரர்கள் சென்னை ஓபன் போட்டியில் வெற்றி பெற்றிருக்கிறார்கள்.
# தென்கிழக்காசிய நாடுகளின் கூட்டமைப்பு

| languages2 =
| org_type = பிராந்திய அமைப்பு
| membership =  
| ethnic_groups =
| ethnic_groups_year =
| leader_title2 = பொதுச் செயலாளர்
| leader_name2 = காவோ கிம் ஹோர்ன்
(கம்போடியா)
| leader_title1 = தலைவர்
| leader_name1 = அன்வர் இப்ராகீம்
(மலேசியா)
| legislature = ஆசியான் நாடாளுமன்றங்களுக்கிடையேயான பேரவை
| established_event1 = பாங்காக் பிரகடனம்
| established_date1 =
| established_event2 = சாசனம்
| established_date2 =
| area_km2 = 4,522,518
| area_sq_mi = 1,712,602
| percent_water =
| population_estimate = 683,290,000
| GDP_PPP_year = 2025
| GDP_PPP_per_capita = $19,218 (*Association of Southeast Asian Nations*),, அல்லது **ஆசியான்** (**ASEAN** , ), என்பது தென்கிழக்காசியாவின் 10 நாடுகளின் பொருளாதார, மற்றும் புவியியல் சார்ந்த அரசியல் கூட்டமைப்பு ஆகும். இதனை ஆகஸ்ட் 8, 1967 இல் இந்தோனீசியா, மலேசியா, பிலிப்பீன்ஸ், சிங்கப்பூர், தாய்லாந்து ஆகிய நாடுகள் இணைந்து அமைத்தன. அதன் பின்னர் புரூணை, மியான்மர், கம்போடியா, லாவோஸ் மற்றும் வியட்நாம் ஆகிய நாடுகள் இக் கூட்டமைப்புடன் இணைந்துகொண்டன. பொருளாதார வளர்ச்சியை ஊக்கப்படுத்தல், உறுப்பு நாடுகளிடையே சமூக, மற்றும் பண்பாட்டு உறவுகளைப் பேணல், பிராந்தியத்தில் அமைதி பேணல், உறுப்பு நாடுகளுக்கு ஏனைய நாடுகளுடன் கலந்துரையாடச் சந்தர்ப்பத்தை வழங்குதல் என்பன இவ்வமைப்பின் முக்கிய குறிக்கோள்களில் அடங்குகின்றன.  
ஆசியான் அமைப்பானது 4.46&nbsp;மில்லியன் km<sup>2</sup> நிலப் பரப்பளவை உள்ளடக்கியுள்ளது. இது மொத்த உலகின் பரப்பளவின் 3% ஆகும். இப் பிராந்தியத்தின் மக்கள் தொகை கிட்டத்தட்ட 600 மில்லியனாக உள்ளது. இது மொத்த உலகின் மக்கள் தொகையின் 8.8% ஆகும். ஆசியான் அமைப்பின் கடற் பரப்பளவானது இதன் நிலப் பரப்பளவை விட மூன்று மடங்கு பெரியதாகும். 2011 ஆம் ஆண்டு இவ்வமைப்பின் ஒருங்கிணைந்த மொத்தத் தேசிய உற்பத்தியானது 2 டிரில்லியன் அமெரிக்க டொலருக்கும் அதிகமாக வளர்ச்சியடைந்தது. ஆசியான் அமைப்பை தனி அமைப்பாகக் கருதினால், இது உலகின் எட்டாவது மிகப்பெரிய பொருளதார அமைப்பாகக் காணப்படும்.
# தென்கிழக்காசிய நாடுகளின் கூட்டமைப்பு

## வரலாறு

ஆசியான் கூட்டமைப்பிற்கு முன்னர் தோற்றம் பெற்ற அமைப்பே "தென்கிழக்கு ஆசியக் கூட்டமைப்பு" (*Association of Southeast Asia*) ஆகும். இது பொதுவாக ASA என அழைக்கப்பட்டது. இக் கூட்டமைப்பு பிலிப்பீன்சு, மலேசியா, தாய்லாந்து ஆகிய நாடுகளை உள்ளடக்கி 1961 ஆம் ஆண்டு ஆரம்பிக்கப்பட்டது. பின்னர் இந்தோனேசியா, மலேசியா, பிலிப்பீன்சு, சிங்கப்பூர், தாய்லாந்து ஆகிய ஐந்து நாடுகளின் வெளியுறவுத்துறை அமைச்சர்கள் பாங்கொக்கிலுள்ள தாய்லாந்து வெளியுறவுத் துறை அமைச்சரகத்தில் ஒன்றுகூடி "ஆசியான் பிரகடனத்தில்" கையெழுத்திட்டதன் மூலம் ஆசியான் கூட்டமைப்பு 1967 ஆகத்து 8 இல் நிறுவப்பட்டது. இந்த ஆசியான் பிரகடனமே பொதுவாக "பாங்கொக் பிரகடனம்" என அழைக்கப்படுகின்றது. இந்தோனேசியாவின் ஆடம் மாலிக், பிலிப்பீன்சின் நார்க்கிசோ ராமொஸ், மலேசியாவின் அப்துல் ரசாக், சிங்கப்பூரின் சி. இராசரத்தினம் மற்றும் தாய்லாந்தின் தனட் கோமன் ஆகிய இந்த ஐவரே இப்பிரகடனத்தில் கையெழுத்திட்ட வெளியுறவுத்துறை அமைச்சர்களாவார். இவர்களே இந்த ஆசியான் கூட்டமைப்பின் நிறுவுனர்கள் என அழைக்கப்படுகின்றனர்.
# தென்கிழக்காசிய நாடுகளின் கூட்டமைப்பு

## வரலாறு

### நோக்கங்கள்

ஆசியான் பிரகடனத்தின்படி **ஆசியான்** கூட்டமைப்பானது உருவாக்கப்பட்டதன் நோக்கங்களாவன;  
1. கூட்டு முயற்சிகளின் மூலம் தென்கிழக்காசிய_நாடுகளின் பொருளாதார வளர்ச்சியை அதிகரித்தலும் சமூக கலாச்சார மேம்பாட்டை ஏற்படுத்துதலும்.
1. நீதிக்கும் சட்டத்திற்கும் மதிப்பளிப்பதன் மூலமும் ஐக்கிய நாடுகள் சபையின் சாசனத்தின் கொள்கைகளை கடைபிடிப்பதன் மூலமும் பிராந்தியத்தில் சமாதானத்தையும் உறுதிப்பாட்டையும் ஏற்படுத்துதல்.
1. தீவிர ஒத்துழைப்பு மற்றும் பரஸ்பர உதவியின் மூலம் பொருளாதார, சமூக, கலாச்சார, தொழில்நுட்ப, அறிவியல் மற்றும் நிர்வாகத் துறைகளில் வளர்ச்சியை ஏற்படுத்துதல்.
1. கல்வி, தொழில், தொழில்நுட்ப, மற்றும் நிர்வாகத் துறைகளில், பயிற்சி மற்றும் ஆராய்ச்சி வசதிகளை ஏற்படுத்தி ஏனைய நாடுகளுக்கு உதவுதல்.
1. அவர்களின் விவசாயம் மற்றும் கைத்தொழிற் பயன்பாடு, வர்த்தகத்தினை விரிவாக்குதல், போக்குவரத்து வசதியை மேம்படுத்துதல், தொடர்பாடல் வசதிகளை ஏற்படுத்துதல் என்பவற்றில் கூடிய கவனமெடுத்தல்.
1. தென்கிழக்கு ஆசிய கற்கைநெறிகளை மேம்படுத்துதல்.
1. சமமான நோக்கங்களைக் கொண்ட சர்வதேச மற்றும் பிராந்திய அமைப்புக்களுடன் நெருக்கமான நன்மைமிக்க உறவுகளை ஏற்படுத்துதல்.
# தென்கிழக்காசிய நாடுகளின் கூட்டமைப்பு

## வரலாறு

### தொடர்ந்த விரிவாக்கம்

புரூணை நாடானது 1 ஜனவரி 1984 இல் சுதந்திரமடைந்ததன் பின்னர் ஒரு வாரத்தில் 8 ஜனவரி 1984 இல் இக்கூட்டமைப்புடன் ஆறாவது உறுப்பினராக இணைந்துகொண்டதன் மூலம் இக் கூட்டமைப்பின் வளர்ச்சி ஆரம்பித்தது. 28 ஜூலை 1995 இல் வியட்நாம் இக்கூட்டமைப்புடன் ஏழாவது உறுப்பினராக இணைந்துகொண்டது. வியட்நாம் இணைந்து இரண்டு வருடங்களின் பின்னர் 23 ஜூலை 1997 இல் லாவோஸ் மற்றும் மியான்மார் ஆகிய நாடுகள் **ஆசியான்** கூட்டமைப்பில் இணைந்துகொண்டன. கம்போடியாவும் லாவோஸ் மற்றும் மியான்மார் ஆகிய நாடுகளுடன் **ஆசியான்** கூட்டமைப்பில் இணைந்துகொள்ள இருந்த போதிலும் அந்நாட்டின் உள்நாட்டு அரசியல் போராட்டத்தின் காரணமாக இணைந்துகொள்ள முடியவில்லை. பின்னர் 30 ஏப்ரல் 1999 இல் கம்போடியா தனது அரசியல் உறுதிப்பாட்டின் பின்னர் **ஆசியான்** கூட்டமைப்பில் இணைந்துகொண்டது.  
1990 களில் **ஆசியான்** கூட்டமைப்பின் அங்கத்தவர்களின் எண்ணிக்கையும் நாடுகளுக்கிடையிலான மேலதிக ஒருங்கிணைப்பும் அதிகரித்தது. 1990 ஆம் ஆண்டு கிழக்கு ஆசியாவின் பொருளாதாரக் குழுவை உருவாக்க மலேசியா தீர்மானித்தது. இதன் மூலம் **ஆசியான்** கூட்டமைப்பின் அங்கத்தவர்களையும் சீனக் குடியரசு, ஜப்பான், தென் கொரியா போன்ற நாடுகளையும் உள்ளடக்கி ஆசிய-பசிபிக் பொருளாதாரக் கூட்டமைப்பில் உள்ள ஐக்கிய அமெரிக்காவின் செல்வாக்கு அதிகரித்தலை முழு ஆசியப் பிராந்தியத்திலும் கட்டுப்படுத்துதலே இக் குழுவின் நோக்கமாகும். ஐக்கிய அமெரிக்காவில் இருந்தும் ஜப்பானி இருந்தும் வந்த பாரிய எதிர்ப்பின் காரணமாக இத்திட்டம் கைவிடப்பட்டது. இத்திட்டம் தோல்வியில் முடிந்த போதிலும் அங்கத்துவ நாடுகள் மேலதிக ஒருங்கிணைப்பிற்குத் தமது பணியைத் தொடர்ந்து 1997 இல் **ஆசியான் மற்றும் மூன்று** (ASEAN Plus Three) எனப்படும் அமைப்பு உருவாக்கப்பட்டது.
# தென்கிழக்காசிய நாடுகளின் கூட்டமைப்பு

## வரலாறு

### கிழக்குத் திமோரும் பப்புவா நியூ கினியாவும்

2011 ஆம் ஆண்டு மார்ச் மாதம் ஜகார்த்தாவில் நடைபெற்ற ஆசியான் உத்தியோகபூர்வ உச்சி மாநாட்டின் போது கிழக்குத் திமோர் ஆசியான் கூட்டமைப்பில் பதினோராவது அங்கத்தவராக இணைய விருப்பம் தெரிவித்து விண்ணப்பக் கடிதத்தைக் கையளித்தது. இந்தோனேசியா கிழக்குத் திமோருக்கு இதயங்கனிந்த வரவேற்பை தெரிவித்தது.  
பப்புவா நியூகினியா 1976 ஆம் ஆண்டு பார்வையாளர் அந்தஸ்தைப் பெற்றுக்கொண்டதுடன் 1981 ஆம் ஆண்டில் விசேட பார்வையாளர் அந்தஸ்தைப் பெற்றுக்கொண்டது. பப்புவா நியூகினியா ஒரு **மெலனேசியன்** அரசாகும்.
# தென்கிழக்காசிய நாடுகளின் கூட்டமைப்பு

## வரலாறு

### சுதந்திர வர்த்தகம்

2007 ஆம் ஆண்டில் ஆசியான் கூட்டமைப்பு தனது 40 ஆவது வருட நிறைவு விழாவையும் ஐக்கிய அமெரிக்காவுடனான இராஜதந்திர உறவுகளின் 30 வருடப் பூர்த்தியையும் கொண்டாடியது. 2013 ஆம் ஆண்டளவில் சீனா, ஜப்பான், தென் கொரியா, இந்தியா, ஆஸ்திரேலியா மற்றும் நியூசிலாந்து ஆகிய நாடுகளுடன் சுதந்திர வர்த்தக உடன்பாடுகளை ஏற்ப்டுத்திக் கொள்வதென 26 ஓகஸ்ட் 2007 இல் தீர்மானிக்கப்பட்டதுடன் 2015 ஆம் ஆண்டில் ஆசியான் பொருளாதார சமூகத்தை நிறுவுவதெனவும் முடிவெடுக்கப்பட்டது.  
27 பெப்ரவரி 2009 இல் சுதந்திர வர்த்தக ஒப்பந்தம் ஒன்று ஆசியான் கூட்டமைப்பின் அங்கத்துவ நாடுகளுக்கும் ஆஸ்திரேலியா மற்றும் நியூசிலாந்து ஆகிய நாடுகளுக்கு இடையில் கைச்சாத்திடப்பட்டது. இந்தச் சுதந்திர வர்த்தக ஒப்பந்தமானது 12 நாடுகளினதும் மொத்த உள்நாட்டு உற்பத்தியை 2000 தொடக்கம் 2020 வரையான வருடக் காலப் பகுதியில் 48 பில்லியன் அமெரிக்க டொலர்களால் உயர்த்துவதையே நோக்கமாகக் கொண்டு உருவாக்கப்பட்டது. ஆசியான் கூட்டமைப்பின் அங்கத்துவ நாடுகளும் அவர்களின் ஆறு பெரிய வர்த்தகப் பங்காளிகளான ஆஸ்திரேலியா, சீனா, இந்தியா, ஜப்பான், நியூசிலாந்து மற்றும் தென் கொரியா ஆகிய நாடுகளும் 26-28 பெப்பிரவரி 2013 காலப்பகுதியில் இந்தோனேசியாவின் பாலி நகரில் பிராந்திய பரந்த பொருளாதார ஒத்துழைப்பு தொடர்பான முதற்கட்டப் பேச்சுவார்த்தைகளை ஆரம்பித்தனர்.
# தென்கிழக்காசிய நாடுகளின் கூட்டமைப்பு

## ஆசியான் வழி

உள்ள ஆசியான் கூட்டமைப்பின் அங்கத்துவ நாடுகளின் கொடிகள்.]]
# தென்கிழக்காசிய நாடுகளின் கூட்டமைப்பு

## ஆசியான் வழி

### அடிப்படை கோட்பாடுகள்

- சுதந்திரம், இறைமை, சமத்துவம், பிராந்திய ஒருமைப்பாடு, மற்றும் அனைத்து அங்கத்துவ நாடுகளின் தேசிய அடையாளங்களின் மீதான பரஸ்பர மரியாதை.
- வெளித் தலையீடு, நாசவேலை அல்லது பலாத்காரத்தில் இருந்து விடுபட்டுத் தன்னுடைய தேசிய இருப்புக்கு வழிவகுத்தல் ஒவ்வொரு அரசினதும் உரிமை.
- மற்றொரு நாட்டின் உள்நாட்டு விவகாரங்களில் தலையிடாக் கொள்கை.
- அமைதியான முறையில் வேறுபாடுகள் அல்லது பிணக்குகளை தீர்த்தல்.
- படை அச்சுறுத்தல் அல்லது பயன்பாட்டை நிராகரித்தல்.
- அங்கத்துவ நாடுகளுக்கு மத்தியில் திறமையான ஒத்துழைப்பு.
# தென்கிழக்காசிய நாடுகளின் கூட்டமைப்பு

## ஆசியான் வழி

### விமர்சன வரவேற்பு

ஆசியான் வழி அமைப்பின் உருவாக்க நிலைகளின் சூழ்நிலை சமகால அரசியல் யதார்த்தத்தில் இருந்து மாறுபட்டிருப்பதைக் காணலாம்.
# தென்கிழக்காசிய நாடுகளின் கூட்டமைப்பு

## கூட்டங்கள்

### வெளிநாட்டு நேரடி முதலீடு

2009 ஆம் ஆண்டில் ஆசியான் கூட்டமைப்பின் வெளிநாட்டு நேரடி முதலீடானது 37.9 பில்லியன் அமெரிக்க டொலர்களாக இருந்தது. பின்னர் 2010 ஆம் ஆண்டில் இரண்டு மடங்காகி 75.8 பில்லியன் அமெரிக்க டொலர்களாக அதிகரித்தது. ஆசியான் கூட்டமைப்பின் 22 சதவீத வெளிநாட்டு நேரடி முதலீடு ஐரோப்பிய ஒன்றியத்திலிருந்து வருகின்றது. அடுத்ததாக 16 சதவீதம் ஆசியான் கூட்டமைப்பின் அங்கத்துவ நாடுகளிடமிருந்தும் ஜப்பான் மற்றும் ஐக்கிய அமெரிக்காவிடம் இருந்தும் கிடைக்கப் பெறுகின்றது.
# தென்கிழக்காசிய நாடுகளின் கூட்டமைப்பு

## கூட்டங்கள்

### உள்ளார்ந்த ஆசியான் பயணம்

ஆசியான் நாடுகளிடையே இலவச விசா சேவை அறிமுகம் செய்துவைக்கப்பட்டதால் உள்ளார்ந்த ஆசியான் பயணங்களின் எண்ணிக்கை மிகவும் வேகமாக அதிகரித்தது. 2010 ஆம் ஆண்டில் ஆசியான் அங்கத்துவ நாடுகளின் சுற்றூலாப் பயணிகளின் எண்ணிக்கையான 73 மில்லியனில் 47 சதவீதம் அல்லது 34 மில்லியன் சுற்றூலாப் பயணிகள் வேறோர் ஆசிய நாட்டிலிருந்து வந்தவர்களாவார்கள்.
# தென்கிழக்காசிய நாடுகளின் கூட்டமைப்பு

## கூட்டங்கள்

### உள்ளார்ந்த ஆசியான் வர்த்தகம்

2010 ஆம் ஆண்டின் இறுதிப் பகுதியின் வரையில் உள்ளார்ந்த ஆசியான் வர்த்தகமானது மிக்கக் குறைந்த அளவிலேயே நடைபெற்று வருகின்றது. ஆசியான் கூட்டமைப்பின் அங்கத்துவ நாடுகள் ஆசியான் கூட்டமைப்பினுள் உள்ளடங்காத நாடுகளுக்கே அதிகமாக எற்றுமதியை மேற்கொண்டன. எனினும் ஆசியான் கூட்டமைப்பின் அங்கத்துவ நாடுகளுள் தமது ஏற்றுமதியில் லாவோஸ் 80 வீதத்தையும் மியான்மார் 50 வீதத்தையும் வேறோர் ஆசியான் கூட்டமைப்பின் அங்கத்துவ நாட்டுக்கு எற்றுமதி செய்தது.
# தென்கிழக்காசிய நாடுகளின் கூட்டமைப்பு

## சாசனம்

, இந்தோனேசியாவில் அமைந்துள்ள ஆசியான் செயலகம்.]]  
ஆசியான் கூட்டமைப்பின் அங்கத்துவ நாடுகள் 2007 ஆம் ஆண்டு நவம்பர் மாதம் ஐரோப்பிய ஒன்றியத்தின் பாணியிலான சமூகத்தை நோக்கி நகரும் நோக்குடன் கையெழுத்திட்ட ஆசியான் சாசனத்தை நடைமுறைக்குக் கொண்டுவரும் பொருட்டு 15 டிசம்பர் 2008 இல் இந்தோனேசியாவின் தலைநகரான ஜகார்த்தாவில் ஒன்றுகூடினார்கள். இந்த ஆசியான் சாசனம் ஆசியான் கூட்டமைப்பை ஒரு சட்ட அமைப்பாக மாற்றியதுடன் 500 மில்லியன் மக்கள் சூழ்ந்துள்ள இப்பிராந்தியத்தில் ஒரு சுதந்திர வர்த்தக பகுதியை உருவாக்குதல் அதன் இலக்காக அமைந்தது.
# தென்கிழக்காசிய நாடுகளின் கூட்டமைப்பு

## கலாசார நடவடிக்கைகள்

ஆசியான் பிராந்தியத்தை மேலும் ஒருங்கிணைக்கும் பொருட்டு ஆசியான் கூட்டமைப்பு பல்வேறு கலாச்சார நடவடிக்கைகளை மேற்கொள்கின்றது. இவற்றுள் விளையாட்டுக்கள், கல்வி நடவடிக்கைகள் என்பவற்றுடன் எழுத்தாளர்களுக்கான விருதுகளும் உள்ளடங்குகின்றன. ஆசியான் பல்கலைக்கழக வலையமைப்பு, ஆசியான் உயிர்ப் பல்வகைமைக்கான மையம், ஆசியான் சிறந்த விஞ்ஞானி மற்றும் தொழில்நுட்பவியலாளர் விருது, சிங்கப்பூரின் அனுசரணையில் வழங்கப்படும் ஆசியான் உதவித்தொகை என்பன இவற்றிற்குச் சில உதாரணங்களாகும்.
# தென்கிழக்காசிய நாடுகளின் கூட்டமைப்பு

## கல்வி மற்றும் மனித மேம்பாடு

### எழுத்தறிவு வீதம்

பொதுவாக எழுத்தறிவு என்பது ஒரு மொழியை வாசிக்க, எழுத, பேச, கேட்டுப் புரிந்து கொள்ளக்கூடிய ஆற்றலைக் குறிக்கும். ஆசியான் நாடுகளில் ஆறு நாடுகள் 2000 ஆம் ஆண்டளவில் 100% வீதத்தை நோக்கி வளர்ச்சியடைந்துள்ளன. 1990 களில் ஏற்படுத்தப்பட்ட கட்டாய ஆரம்க் கல்வியே இந்த எழுத்தறிவு வளர்ச்சிக்குக் காரணமாகும்.  
| நாடு | வருடம் (மிக அண்மையில்) | வயது வந்தோருக்கான (15+) மொத்த எழுத்தறிவு வீதம் | வயது வந்த ஆண்கள் | வயது வந்த பெண்கள் | இளைஞர்களுக்கான (15-24) மொத்த எழுத்தறிவு வீதம் | இளம் ஆண்கள் | இளம் பெண்கள் |
| --- | --- | --- | --- | --- | --- | --- | --- |
| 2009 | 95% | 97% | 94% | 100% | 100% | 100% |  |
| 2008 | 78% | 85% | 71% | 87% | 89% | 86% |  |
| 2008 | 92% | 95% | 89% | 99% | 100% | 99% |  |
| 2005 | 73% | 82% | 63% | 84% | 89% | 79% |  |
| 2009 | 92% | 95% | 90% | 99% | 98% | 99% |  |
| 2009 | 92% | 95% | 90% | 96% | 96% | 95% |  |
| 2008 | 95% | 95% | 96% | 98% | 97% | 98% |  |
| 2009 | 95% | 97% | 92% | 100% | 100% | 100% |  |
| 2005 | 94% | 96% | 92% | 98% | 98% | 98% |  |
| 2009 | 93% | 95% | 91% | 97% | 97% | 96% | } |  
வயது வந்தோருக்கான (15+) எழுத்தறிவு வீதம் பல நாடுகளில் உயர்வாக உள்ளது. ஆனால் இரு நாடுகளின் வயது வந்தோருக்கான எழுத்தறிவு வீதம் 90% இற்கு அண்மித்துக் காணப்படுகின்றது. ஆண்களுக்கும் பெண்களுக்கும் இடையிலான எழுத்தறிவு வீதத்தில் சிறு வித்தியாசத்தை காணக்கூடியதாக உள்ளது. ஆண்களுக்கும் பெண்களுக்கும் இடையிலான எழுத்தறிவு வீதம் கம்போடியாவில் 14% ஆகவும் லாவோசில் 19% ஆகவும் உள்ளது.
# தென்கிழக்காசிய நாடுகளின் கூட்டமைப்பு

## விளையாட்டுக்கள்

### தென்கிழக்கு ஆசிய விளையாட்டுக்கள்

தென்கிழக்கு ஆசிய விளையாட்டுக்கள் பொதுவாக எஸ்.ஈ.ஏ விளையாட்டுக்கள் (SEA Games) என அழைக்கப்படுகின்றன. இது பல்வேறுவகையான விளையாட்டுக்களை உள்ளடக்கி இரண்டு ஆண்டுகளுக்கு ஒரு முறை நடைபெறுகின்றது. இவ்விளையாட்டுக்களில் தென்கிழக்காசியாவைச் சேர்ந்த 11 நாடுகள் பங்குபற்றுகின்றன. இவ்விளையாட்டுக்க தென்கிழக்கு ஆசிய விளையாட்டுக்கள் கூட்டமைப்பின் சட்டதிட்டங்களுக்கு அமைவாகவும் பன்னாட்டு ஒலிம்பிக் குழு (IOC) மற்றும் ஆசிய ஒலிம்பிக் குழு ஆகியவற்றின் மேற்பார்வையின் கீழும் நடைபெறுகின்றன.
# தென்கிழக்காசிய நாடுகளின் கூட்டமைப்பு

## விளையாட்டுக்கள்

### ஆசியான் மாற்றுத் திறனாளர் விளையாட்டுக்கள்

ஆசியான் மாற்றுத் திறனாளர் விளையாட்டுக்கள் என்பது பல்வேறுவகையான விளையாட்டுக்களை உள்ளடக்கி இரண்டு ஆண்டுகளுக்கு ஒரு முறை நடைபெறும் மாற்றுத் திறனாளிகளுக்கான விளையாட்டுப் போட்டியாகும். இது ஒவ்வொரு தென்கிழக்கு ஆசிய விளையாட்டுக்களின் பின்னரும் நடைபெறுகின்றது. இவ்விளையாட்டுக்களில் தென்கிழக்காசியாவைச் சேர்ந்த 11 நாடுகள் பங்குபற்றுகின்றன. இவ்விளையாட்டுக்கள் மாற்றுத் திறனாளர் ஒலிம்பிக் விளையாட்டுக்களின் பின்னர் தோற்றம் பெற்றதுடன் இவ்விளையாட்டுக்களில் மாற்றுத்திறனாளிகளும், கண்பார்வைக் குறைபாடு உள்ளவர்களும் பங்குபற்றுகின்றனர்.
# தென்கிழக்காசிய நாடுகளின் கூட்டமைப்பு

## விளையாட்டுக்கள்

### ஆசியான் காற்பந்து வெற்றிக்கிண்ணம்

ஆசியான் கால்பந்து வெற்றிக்கிண்ணம் என்பது இரண்டு ஆண்டுகளுக்கு ஒரு முறை நடைபெறும் காற்பந்தாட்டப் போட்டியாகும். இப்போட்டிகள் ஆசியான் காற்பந்துக் கூட்டமைப்பினால் நடாத்தப்படுவதுடன் பன்னாட்டுக் கால்பந்து சங்கங்களின் கூட்டமைப்பினால் அங்கீகாரம் பெறப்பட்டவையாகவும் உள்ளன. இப்போட்டிகளில் தென்கிழக்காசிய நாடுகளின் தேசியக் காற்பந்து அணிகள் பங்குபற்றுகின்றன. இப்போட்டிகள் 1996 ஆம் ஆண்டு டைகர் கிண்ணம் என்ற பெயரில் தொடங்கி வைக்கப்பட்டதுடன் பின்னர் ஆசிய பசிபிக் பிரெவெரீஸ் நிறுவனத்தின் அனுசரணை ஒப்பந்தம் நிறுத்தப்பட்டதால் ஆசியான் காற்பந்து வெற்றிக்கிண்ணம் எனப் பெயர்மாற்றம் செய்யப்பட்டது. தற்பொழுது, இந்த காற்பந்து விளையிட்டு போட்டி, AFF Suzuki என பெயர்மாற்றம் கண்டுலுள்ளது. இவண்டிற்கான இறுதிக்கட்ட சுற்று வரும் 18 நவம்பர் முதல் 15 டிசம்பர் 2018 வரை நடைபெறும்.
# தென்கிழக்காசிய நாடுகளின் கூட்டமைப்பு

## விளையாட்டுக்கள்

### ஆசியான் 2030 பீபா உலகக் கோப்பை ஏல உரிமை

ஜனவரி 2011: ஆசியான் கூட்டமப்பின் வெளியுறவுத்துறை அமைச்சர்கள் இந்தோனேசியாவின் லம்பொக் நகரில் நடத்திய சந்திப்பை அடுத்து 2030 ஆம் ஆண்டில் உலகக்கோப்பை காற்பந்தை நடத்தும் உரிமையை ஒரு தனி அமைப்பாகப் பெறத் தீர்மானிக்கப்பட்டது.  
மே 2011: ஆசியான் 2030 ஆம் ஆண்டு உலகக்கோப்பை காற்பந்தை நடாத்த அதன் முயற்சியில் முன்னோக்கி செல்ல வேண்டும் எனத் தீர்மானிக்கப்பட்டது. இச் சந்திப்பு ஜனவரியில் மேற்கொள்ளப்பட்ட உடன்படிக்கையின் தொடர்ச்சியாக நடைபெற்றது.
# தென்கிழக்காசிய நாடுகளின் கூட்டமைப்பு

## ஆசியான் போட்டிகள்

- தென்கிழக்கு ஆசிய விளையாட்டுக்கள்
- ஆசியான் பல்கலைக்கழக விளையாட்டுக்கள்
- ஆசியான் பாடசாலை விளையாட்டுக்கள்
- ஆசியான் மாற்றுத் திறனாளர் விளையாட்டுக்கள்
- ஆசியான் காற்பந்து வெற்றிக்கிண்ணம்
- ஆசியான் அழகிப் போட்டி
# யுடோ

**யுடோ** ஒரு சப்பானியத் தற்காப்புக் கலையாகும். இது 19 நூற்றாண்டின் இறுதியில் தோன்றியது. எதிரியை நிலத்தில் வீழ்த்துவது, மாதியர் பிடி பிடித்து எதிரியைப் பணியவைப்பது, நகர முடியாமல் கொழுவிப் பிடிப்பது, திணறவைத்து பணியவைப்பது என பல்வேறு நுணுக்கங்களைப் பயன்படுத்தி எதிரியை தோற்கடிக்கலாம். யுடோவில் ஆயுதங்கள் பயன்பாடு இல்லை. யுடோ ஒரு முக்கிய ஒலிம்பிக் விளையாட்டும் ஆகும்.
# மிதிவண்டி ஓட்டப்பந்தயம்

**மிதிவண்டி ஓட்டப்பந்தயம்**, உடல் வலுவைப் பயன்படுத்தி மிதிவண்டியை பல்வேறு வகையான ஓடுதடங்களில் விரைவாக ஓட்டிச் செல்லும் போட்டி ஆகும். இப்போட்டிகளில் நான்கு முக்கிய வகைகள் உண்டு. இவை ஒலிம்பிக் போட்டிகளிலும் இடம்பெறுகின்றன. அவையாவன:
1. சாலை மிதிவண்டிப் போட்டி (road cycling)
1. மலைவழி மிதிவண்டிப் போட்டி (moutain cycling)
1. தடகள மிதிவண்டியோட்டம் (track cycling)
1. பி.எம்.எக்ஸ் போட்டி (கடுவெளி மிதிவண்டிப்போட்டி அல்லது மோட்டர் கிராசு மிதிவண்டிப்போட்டி) ( BMX cycling)
# மிதிவண்டி ஓட்டப்பந்தயம்

## வரலாறு

முதன் முதலாக மே 31, 1868ல் பாரிசில் பார்க் டி செயின் குலோடு (Parc de Saint-Cloud) என்னும் இடத்தில் 1,200 மீட்டர் தொலைவு மிதிவண்டி ஓட்டப் பந்தயம் நடைபெற்றது. இப்போட்டியில் ஜேம்ஸ் மூர் என்னும் ஆங்கிலேயர் மரத்தால் செய்த, இரும்புப் பட்டை கொண்ட ஆழிகள் (சக்கரங்கள்) உடைய மிதிவண்டியை ஓட்டி வெற்றி பெற்றார் . இம்மிதிவண்டி இங்கிலாந்தில் கேம்பிரிட்ஜ்ஷயர் என்னும் பகுதியில், எலை (Ely) என்னும் இடத்தில் உள்ள அருங்காட்சியகத்தில் காட்சிக்கு வைக்கப்பட்டுள்ளது.
# ஈட்டி எறிதல் (விளையாட்டு)

**ஈட்டி எறிதல்** (*Javelin throw*) என்பது ஈட்டி அல்லது ஈட்டி போன்ற ஒன்றை எவ்வளவு தூரம் எறிய முடியும் என்று பார்க்கும் ஒரு தட கள விளையாட்டு ஆகும். ஒவ்வொரு போட்டியாளரும் ஒரு தட களத்தில் ஓடிவந்து அந்த விசையுடன் எறிவர். ஒவ்வொருவருக்கும் மூன்று சுற்றுக்கள் தரப்படும். ஈட்டியின் முனை முதலில் நிலத்தைக் குத்தினால், அந்த முனையில் இருந்து தூரம் கணக்கிடப்படும். ஈட்டி கிடையாக போய் விழுந்தால், ஈட்டியின் இறுதி முனையில் இருந்து தூரம் கணக்கிடப்படும். எந்தப் போட்டியாளர் அதிக தூரம் எறிகிறாரோ அவரே வெற்றியாளர்.  
ஈட்டி எறிதலில் பயன்படும் திறன்களாக
1. தயாராகுதல்
1. ஓடி அணுகுதல்
1. ஈட்டியை இழுத்தல்
1. பாதங்களை குறுக்காக வைத்தல்
1. வலு நிலை
1. ஈட்டியை விடுவித்தல்
1. உடன்தெடர் நிலை போன்றவற்றைக் குறிப்பிடலாம்  
ஈட்டிய எறிதலுக்கான ஓட்ட பாதையின் குறைந்த நீளம் 30மீட்டர் ஆகும்.  
நிலப்படம் பிரதேச எல்லை கோடுகளுக்கு இடையிலான கோணம் 29°ஆகும்.  
ஈட்டி எறிதலுக்கான விதிமுறைகள்...
1. ஈட்டியின் பிடியை தனிக்கையால் பிடித்தல்.
1. தோளுக்கும் கையின் மேற்பகுதிக்கும் மேலாக எறிதல்.
1. தூக்கி போடக் கூடாது.
1. உலோக முனை முதலில் நிலத்தை தொட வேண்டும்.
1. ஈட்டி குறிப்பிட்ட கோண சிறையினுள் நிலம்பட வேண்டும்.
1. நிமிடத்திற்குள் எத்தனிப்பு ஆரம்பிக்கப்பட வேண்டும்.
1. ஈட்டி நிலம்படும் வரை மைதானத்தில் தரித்திருக்க வேண்டும்.
# மோட்டர் கிராசு

**மோட்டர் கிராசு** அல்லது **மோட்டோக்கிராசு** (*Motocross*) என்னும் போட்டி பாதையமைக்காத கரடுமுரடான திறந்தவெளி அல்லது கடுவெளியில் ஈராழியுந்தில் (மோட்டர் சைக்கிள்) விரைவாக ஓட்டி நடைபெறும் ஒரு போட்டி (பந்தயம்). இந்த மோட்டர்கிராசு அல்லது மோட்டோக்கிராசு என்னும் தொடர் பிரான்சிய மொழியில் உள்ள இரு சொற்களின் கூட்டாகப் பெற்ற ஒரு ஈரொட்டுச் சொல் (portmanteau). இவ்விரு சொற்கள்: (1) மோட்டர் சைக்கிள் (ஈராழியுந்து), (2) கிராஸ் கன்ட்ரி (பாதையமைக்காத கரடுமுரடான திறந்தவெளி அல்லது கடுவெளி). இது எம்.எக்ஸ் (MX) என்று சுருக்கமாகவும் அழைக்கப்படும்.
# செராடொப்சிடீ

**செராடொப்சிடீ** என்பது *மார்ஜினோசெஃபாலியா* தொன்மாக்களை உள்ளடக்கிய ஒரு குடும்பம் ஆகும். இக் குடும்பம், *டிரைசெராடொப்ஸ்*, *ஸ்டைராகோசோரஸ்* ஆகிய பேரினங்களை உள்ளடக்கியது. இதற்குள் அடங்கிய அறியப்பட்ட இனங்கள் எல்லாமே வட அமெரிக்காவில் மேல் கிரீத்தேசியக் காலத்தவையான நாலுகாலிகளும், தாவர உண்ணிகளும் ஆகும். இவற்றுக்குச் சிறப்பியல்பான அலகுகள் காணப்படுகின்றன. தாடையின் பின்புறத்தில் கிழிக்கும் பற்கள் உள்ளன. கொம்புகளும் உண்டு. இக் குடும்பம் இரண்டு துணைக் குடும்பங்களாகப் பிரிக்கப்பட்டுள்ளது. ஒன்று *செராடொப்சினீ* அல்லது *சாஸ்மோசோரினீ*. மற்றது *செண்ட்ரோசோரினீ*
# செராடொப்சிடீ

## வகைப்பாடு

- **குடும்பம் செராடொப்சிடீ**
- **துணைக்குடும்பம்** செண்ட்ரோசோரினீ
- *ஆக்கிலூசோரஸ்* *(Achelousaurus)*- (மொண்டானா, ஐ. அமெரிக்கா)
- *ஆல்பேர்ட்டாசெராடொப்ஸ்* *(Albertaceratops)* - (ஆல்பேர்ட்டா, கனடா மற்றும் மொண்டானா, ஐ. அமெரிக்கா)
- ? *ஏவாசெராடொப்ஸ்* *(Avaceratops)* - (மொண்டானா, ஐ. அமெரிக்கா)
- *பிராக்கிசெராடொப்ஸ்* *(Brachyceratops)* - (ஆல்பேர்ட்டா, கனடா மற்றும் மொண்டானா, ஐ. அமெரிக்கா)
- *செண்ட்ரோசோரஸ்* *(Centrosaurus)* - (ஆல்பேர்ட்டா, கனடா)
- *எய்னியோசோரஸ்* *(Einiosaurus)* - (மொண்டானா, ஐ. அமெரிக்கா)
- *மொனோகுளோனியஸ்* *(Monoclonius)* - (ஆல்பேர்ட்டா, கனடா மற்றும் மொண்டானா, ஐ. அமெரிக்கா)
- *பாக்கிரைனோசோரஸ்* *(Pachyrhinosaurus)* - (ஆல்பேர்ட்டா, கனடா மற்றும் அலாஸ்கா, ஐ. அமெரிக்கா)
- *ஸ்டைராக்கோசோரஸ்* *(Styracosaurus)* - (ஆல்பேர்ட்டா, கனடா மற்றும் மொண்டானா, ஐ. அமெரிக்கா)
- **துணைக்குடும்பம் செராடொப்சினீ ** (= **சாஸ்மோசோரினீ**)
- *அகுஜாசெராடொப்ஸ்* *(Agujaceratops)* - (டெக்சாஸ், ஐ. அமெரிக்கா)
- *ஆங்கிசெராடொப்ஸ்* *(Anchiceratops)* - (ஆல்பேர்ட்டா, கனடா)
- *ஆர்ரைனோசெராடொப்ஸ்* *(Arrhinoceratops)* - (ஆல்பேர்ட்டா, கனடா)
- ? *செராடொப்ஸ்* *(Ceratops)* - (ஆல்பேர்ட்டா, கனடா மற்றும் மொண்டானா, ஐ. அமெரிக்கா)
- *காஸ்மோசோரஸ்* *(Chasmosaurus)* - (ஆல்பேர்ட்டா, கனடா)
- *டைசெராட்டஸ்* *(Diceratus)* - (வியோமிங், USA)
- *இயோட்ரிசெராடொப்ஸ்* *(Eotriceratops)* - (ஆல்பேர்ட்டா, கனடா)
- *பெண்டாசெராடொப்ஸ்* *(Pentaceratops)* - (நியூ மெக்சிக்கோ, ஐ. அமெரிக்கா)
- *டோரோசோரஸ்* *(Torosaurus)* - (வியோமிங், மொண்டானா, தென் டக்கோட்டா, வட டக்கோட்டா, உத்தா & சாஸ்கச்சேவான்)
- *டிரைசெராடொப்ஸ்* *(Triceratops)* - மொண்டானா, வியோமிங், ஐ. அமெரிக்கா & சாஸ்கச்சேவான், ஆல்பேர்ட்டா, கனடா.
# ஏவாசெராடொப்ஸ்

**ஏவாசெராடொப்ஸ்** என்பது செராடொப்சிட் தொன்மா எனும் பேரினத்தைச் சேர்ந்தது. இது இன்றைய வட அமெரிக்காவின் பிந்திய கிரீத்தேசியக் காலத்தில் பிந்திய கம்பானியக் காலத்தைச் சேர்ந்தது.  
ஏவாசெராடொப்சின் முதலாவது புதைபடிவம் மொண்டானாவில் உள்ள ஜூடித் ஆற்று அமைவுப் பகுதியில் 1981 ஆம் ஆண்டில் கண்டுபிடிக்கப்பட்டது. இவை வரலாற்றுக்கு முந்தியகால ஆற்றுப் படுகையில் பாதுகாக்கப்பட்ட நிலையில் பரந்து காணப்பட்டது. இந்த ஏவாசிராடொப்ஸ் மாதிரி, இதன் உடல் ஆற்றோடு அடித்துச் செல்லப்பட்டு மண்படிவில் மூடப்பட்டிருக்கலாம்.  
முதல் கண்டுபிடிப்பு எடீ கோல் என்பவரால் கண்டுபிடிக்கப்பட்டு, பீட்டர் டாட்சன் என்பவரால் 1986 ஆம் ஆண்டில் பெயரிடப்பட்டது. இதன் பெயர் எடியின் மனைவியான ஏவாவின் பெயரைத் தழுவியது.
# நெடுஞ்சாலை 401 (ஒண்டாரியோ)

**மன்னரின் நெடுஞ்சாலை** (முந்தைய பெயர்-மெக்டொனால்டு கார்ட்டியர் பிரீவே (*Freeway*) 401 என்பது கனடாவின் தெற்கு ஒண்டாரியோவின் ஊடாகச் செல்லும் ஒரு நெடுஞ்சாலை. இது கனடாவில் 400-இல் தொடங்கும் நெடுஞ்சாலைகளில் மிக நீளமானது. உலகின் அகலமானதும் போக்குவரத்து நிறைந்ததுமான சாலைகளுள் ஒன்று.இது வின்சரில் இருந்து கியூபெக் எல்லைவரை மொத்தம் 816.6 கிலோமீட்டர் (507.4 மைல்) நிளமுடையது.இது வட அமெரிகாவின் அதிக போக்குவரது உள்ள சாலைகளில் முதலிடத்தை பெறுகின்றது.
# டி. எம். சௌந்தரராஜன்

**தொகுளுவ மீனாட்சி ஐயங்கார் சௌந்தரராஜன்** (*T. M. Soundararajan*, மார்ச் 24, 1922 - மே 25, 2013) என்பவர் தமிழ்த் திரைப்படப் பின்னணிப் பாடகர். 2003இல் பத்மசிறீ விருதைப் பெற்ற சௌந்தரராஜன் நாற்பது ஆண்டுகள் தமிழ்த் திரைப்படங்களில் பாடினார். இவர் திரைப்பட பாடல்கள் மட்டுமின்றி பல பக்தி பாடல்களையும் பாடினார்.
# டி. எம். சௌந்தரராஜன்

## வாழ்க்கைச் சுருக்கம்

சௌராட்டிரக் குடும்பத்தில் மதுரையில் தொ. அ. மீனாட்சி ஐயங்கார் என்பவரின் இரண்டாவது மகனாகப் பிறந்தவர் சௌந்தரராஜன். தொகுளுவ என்ற குடும்பப் பெயரும் தந்தையின் பெயரும் சேர்த்து டி. எம். சௌந்தரராஜன் என்று அழைக்கபட்டார். சிறுவயதிலிருந்தே இசைமீது ஆர்வம் கொண்டவராக இருந்தார். பள்ளி இறுதிவரை படித்த சௌந்தரராஜன், பின்னர் இசையை பயிலத் துவங்கினார். 1946 இல் சுமுத்திரா என்பவரைத் திருமணம் புரிந்தார். பிரபல வித்துவான் பூச்சி சிறீனிவாச ஐயங்காரின் மருமகன் காரைக்குடி ராஜாமணி ஐயங்காரிடம் முறையாக கர்நாடக இசை பயின்றார். பல ஆண்டுகள் மேடைகளில் கச்சேரி செய்து வந்தார். அந்நாலில் உச்ச நட்சதிரமாக இருந்த தியாகராஜ பாகவதரின் பாடல்களை மேடைகளில் பாடி தன் திறமையை மெருகேற்றிவந்தார். இவரை சுந்தரராவ் நட்கர்னி என்பவர் தனது கிருஷ்ண விஜயம் (1950) திரைப்படத்தில் "ராதே நீ என்னை விட்டுப் போகாதேடி" என்ற பாடலைப் பாடவைத்து பின்னணி பாடகராக அறிமுகப்படுத்தினார். அதைத் தொடர்ந்து மந்திரி குமாரி, தேவகி, சர்வாதிகாரி போன்ற படங்களில் பாடுவதற்கு வாய்ப்புக் கிடைத்தது. தேவகி படத்தில் அவர் பாடி நடித்திருந்தார். என்றாலும் இவருக்கு பட வாய்ப்புகள் பிரகாசமாக இருக்கவில்லை.  
1954 இல் தூக்குத் தூக்கி திரைப்படம் சௌந்தர்ராஜனுக்கு திருப்புமுனையாக அமைந்தது. அதில் சிவாஜிகணேசனுக்காக பாடிய பாடல்கள் அனைத்தும் சிறப்பாக பேசப்பட்டன.
# டி. எம். சௌந்தரராஜன்

## சிறப்புகள்

சிவாஜி கணேசன், ம. கோ. இராமச்சந்திரன் ஆகியோர் நடித்த துவக்கக்கால படங்களில் அவர்களுக்கு பின்னணி பாடியவர்களின் குரலுக்கும், அந்த நாயகர்களின் குரலுக்கும் அவ்வளவாக ஒற்றுமை இருக்கவில்லை. பாடகர்களின் குரல் தனித்தே ஒலித்தது. ஆனால் டி. எம். சௌந்தரராஜன் பின்னணிப் படகராக வந்த பிறகு சிவாஜி கணேசன், ம. கோ. இராமச்சந்திரன் போன்றோரின் குரலுக்கு ஏற்ப பாடுபவராக இருந்தார். அவை அந்த நடிகர்கள் பாடுவதுபோலவே இருந்தது.
இவர் சிவாஜி, எம்.ஜி.ஆர், ஜெமினி, ஜெய்சங்கர், ரவிச்சந்திரன், முத்துராமன், எஸ். எஸ். ராஜேந்திரன் மற்றும் நாகேஷ் உட்பட பல முன்னணி திரைப்பட நடிகர்கள் ஒவ்வொருவருக்கும் பொறுத்தமான, தனித் தனி குரலில் பாடி, அந்த நடிகர்களின் முகத்தை தனது குரலின் மூலம் ரசிகர்களின் மனக்கண்ணில் நிலை நிறுத்தும் ஆற்றல் இவருக்கு மட்டுமே உண்டு என்று தமிழக மக்கள் இவரை புகழ்ந்து வருகின்றனர் வீரம், காதல், சோகம், துள்ளல், தத்துவம், நையாண்டி மற்றும் கிராமிய மணம் கமழும் 10 ஆயிரத்துக்கும் மேற்பட்ட திரைப்படப் பாடல்களையும், 2500க்கு மேற்பட்ட பக்திப் பாடல்களையும் பாடியுள்ளார். இன்றைய முன்னணி திரைப்பட நட்சத்திரங்களான ரஜினிகாந்த் மற்றும் கமல்ஹாசன் ஆகியவர்களுக்கும் பாடியுள்ளார்.  
2010ல் கோவையில் நடந்த உலகத் தமிழ்ச் செம்மொழி மாநாட்டிற்காக உருவான “செம்மொழியான தமிழ்மொழியாம்” என்ற பாடலே டி. எம். சௌந்தரராஜன் இறுதியாக பாடிய பாடலாகும்.
# டி. எம். சௌந்தரராஜன்

## நடிகராக

1962 ஆம் ஆண்டு வெளியான பட்டினத்தார் எனும் திரைப்படத்தில் முக்கியக் கதாபாத்திரமான பட்டினத்தாராக இவர் நடித்துள்ளார். அருணகிரிநாதர் எனும் திரைப்படத்திலும் கதாநாயகனாக நடித்து, முருகக் கடவுள் மீது இவர் பாடிய “முத்தைத்தரு பத்தித் திருநகை” எனும் பாடல் குறிப்பிடத்தக்க புகழடைந்தது.
# டி. எம். சௌந்தரராஜன்

## பெற்ற விருதுகள்

- பத்மசிறீ-2003
- கலைமாமணி விருது-1978
# டி. எம். சௌந்தரராஜன்

## மறைவு

இதயக் கோளாறு காரணமாக சிகிச்சை பெற்று வந்த நிலையில் 2013 மே 25-ம் தேதி மாலை 3.50 மணிக்கு அவர் சென்னையில் காலமானார்.
# உணுப்பிட்டி

**உணுபிட்டிய** (ஆங்கிலம்:Hunupitiya) இலங்கையின் மேல் மாகணம், கொழும்பு மாவட்டத்தில் அமைந்துள்ள ஒரு நகரமாகும். இது இலங்கை தொடருந்து வலையமைப்பின் கொழும்பு-பேராதனை-பதுளை பாதையில் களனி, இராகமை சந்தி தொடருந்து நிலையங்களுக்கிடயே அமைந்துள்ளது. பொடிமெனிகே, உடரடமெனிகே, செங்கடகள மெனிகே என்ற பெயருடைய தொடருந்துகள் இந்நகரை கடந்துச் செல்கின்றன.
# வெயாங்கொடை

**வெயாங்கொடை** (Veyangoda) இலங்கையின் மேல் மாகாணம், கம்பகா மாவட்டத்தில் அமைந்துள்ள ஒரு நகரமாகும். இது அத்தனகல்லை பிரதேச செயலாளர் பிரிவில் அமைந்துள்ளது. இது இலங்கை தொடருந்து வலையமைப்பின் கொழும்பு-பேராதனை-பதுளை பாதையில் கம்பகா, மீரிகமை தொடருந்து நிலையங்களுக்கிடயே அமைந்துள்ளது. பொடிமெனிகே, உடரடமெனிகே, செங்கடகள மெனிகே என்ற பெயருடைய தொடருந்துகள் இந்நகரைக் கடந்து செல்கின்றன.
# மீரிகமை

**மீரிகமை** (*Mirigama*) இலங்கையின் மேல் மாகாணம், கம்பகா மாவட்டத்தில் அமைந்துள்ள ஒரு நகரமாகும். இது இலங்கை தொடருந்து வலையமைப்பின் கொழும்பு-பேராதனை-பதுளை பாதையில் வேயன்கொடை, அலவ்வை தொடருந்து நிலையங்களுக்கிடயே அமைந்துள்ளது. பொடிமெனிகே, உடரடமெனிகே, செங்கடகள மெனிகே என்ற பெயருடைய தொடருந்துகள் இந்நகரைக் கடந்து செல்கின்றன.
# அலவ்வை

**அலவ்வை** (*Alawwa*) இலங்கையின் சபரகமுவா மாகாணம், கேகாலை மாவட்டத்தில் அமைந்துள்ள ஒரு நகரமாகும். இது இலங்கை தொடருந்து வலையமைப்பின் கொழும்பு-பேராதனை-பதுளை பாதையில் மீரிகமை, பொல்காவளை சந்தி தொடருந்து நிலையங்களுக்கிடயே அமைந்துள்ளது. பொடிமெனிகே, உடரடமெனிகே, செங்கடகள மெனிகே என்ற பெயருடைய தொடருந்துகள் இந்நகரைக் கடந்து செல்கின்றன.
# அலவ்வை

## ஆதாரம்

- அமைவிடம் பற்றிய தகவல்கள்
# பொல்காவலை

**பொல்காவலை** (*Polgahawela*) இலங்கையின் வடமேற்கே உள்ள ஒரு நகரமாகும். இலங்கையின் முக்கிய தொடருந்துப் பாதைகளின் சந்தி இங்கு அமைந்துள்ளது.  
பொல்காவலை வடமேற்கு மாகாணத்தில் குருநாகல் மாவட்டத்தில் இலங்கைத் தலைநகர் கொழும்பில் இருந்து 80கி.மீ. (50 மைல்) தொலைவிலும், கண்டியில் இருந்து 50 கி.மீ. தொலைவிலும், குருநாகலில் இருந்து 20 கி.மீ. தொலைவிலும், அமைந்துள்ளது.